
Tuhaqtidjutikhaq 
Qilamik Tuhaqtitaujukhaq
GNkut aullaqtitaa Tuglirijavut pinahuaruti hakugikhautikhaq ilihaqtunun pilarhuutinullu hivunikhani hivulliuqtikhanun
Iqaluit, Nunavut (May 22, 2025) – Nunavut Kavamanga (GN) aullaqtiliqtaa una Tuglirijavut Ilihaqtuni Havaktukhani Pinahuaruti, ukiuk-tamaat havaakhani piniaqhimadjuti pipkaijuq pijaarutinik kavamatkunni havaakhanun uutuutikhanun Nunavunmi ilihaqtunun tamaat ukiumi.
Tuglirijavut Pinahuaruti, numiktilik “tuklivut”, tunijuq Nunavunmi ilihaqtuni akhuurnaqtunik havangnikkut ajuiqhimanirnik, ikajuutinik uuktuqvikhanik naunaijariami pijaataaqtun havaakhakkut pidjutikhat iluani kavamatkunni havagviinni.
“Pipkaidjutit inulrammiutiptingni akhuurnaqtuq qanuriliurutaanun hivunikhani hivulliurtikhanik nunallaaptingni,” uqaqtuq David Akeeagok, Minista Havaktuliqijikkunni. “Una Tuglirijavut Pinahuaruti piliuqhimajuq tunijaami ilihaqtun ajuiqharianginni aturutikhaniklu ihariagijainnik nakuujumik iniqhimajaanginni, huli naunaijautiplugin havaakhakkut qanuriliurutikhainnun iliharutikkullu atuqtakhainnun.”
Pinahuaruti turaangajuq angikliharnianun ilihaqtuni ilaudjutainni nakuujuni havagvingnun havagvighainnun, tuniudjutaani pivallianirnun ajuiqtunik havaktikhanik Nunavunmi. Pittaaqtun ilihaqtun piniaqtun nakuuniqaqtunik akiliuhiakhanik tunnganiqaqtun qanurittunik ajuiqhimajainnun, uuminga Nunavunmi Ukiuqtaqtumi Ikajuutimik, pijaarnirnullu ajuiqhautikhanun pivallianirnullu uuktuqvikhanun.
Pijaaqtun qangannuaq iniqtiqhimajun ilihaqtullu ilaujun angajukhiinni-iliharvingni ukunaniluunniit iliharvigjuani pinahuarutini uuktuqtaaqtun qujaginnaq ukiumi, piqanginmat umikvikhamik. Ilihaqtun pijumajun aujami havaakhanun akhuuqtaujun uukturiami qilamik amigainmata uuktuqtut aujami.
Uuktiriami ilitturijuummiriamilu pinahuarutimik pijaaqtaarnirmun uukturnirnullu pitqujauhimajun, takulugu una Tuglirijavut Pinahuaruti uvani GNkut qaritaujakkuurutaani.

ᐱᕙᓪᓕᐊᔪᑦ ᑐᓴᒐᒃᓴᙳᖅᑎᑕᐅᔪᑦ ᐱᔭᐅᔪᓐᓇᖃᑦᑕᖅᑐᑦ ᐃᓄᒃᑎᑑᖓᓗᑎᒃ, ᖃᓪᓗᓈᑎᑐᑦ, ᐃᓄᐃᓐᓇᖅᑐᓐ ᐅᐃᕖᑎᑐᓪᓗ ᐅᕙᓂ, www.gov.nu.ca. 
News releases are available in Inuktitut, English, Inuinnaqtun and French on www.gov.nu.ca. 
Tuhaqtaghat ittut Inuktitut, Qablunaatitut, Inuinnaqtun Uiviivititutlu talvani www.gov.nu.ca. 
Les communiqués de presse sont disponibles en inuktitut, en anglais, en inuinnaqtun et en français au www.gov.nu.ca.

